Evaluering 27.08.10

Kære Gitte

Overordnet har jeg været tilfreds og har følt mig opmuntret i forbindelse med at gå til øjentræning – jeg oplever, at jeg er nået meget langt og længere end jeg selv forventede at komme.

Jeg har oplevet dig meget tålmodig og hjælpsom, når jeg havde problemer med at få øvelserne fra TYE´s hjemmeside til at fungere. Mit overblik var dårligere i starten – sådan lidt ”hjerneskade-agtigt”, hvor jeg følte, at den organiske ”harddisk” var ved at gå ned. Jeg havde virkelig brug for den måde, som du hjalp mig på – tak for det ☺

Det har været godt med afveksling og forskellige øvelser, der trænede det samme. Det har givet en oplevelse af, at det gik fremad. Og jeg har også holdt meget af de øvelser, der involverede hele motorikken.

Med hensyn til at læse med det/de ekstra brilleglas, havde jeg oplevelsen af, at det ikke rigtigt gik fremad og det gjorde det sværere at holde gejsten oppe. Men det var jo heldigvis gået fremad – jeg havde blot ikke fornemmet det ☺.

Altså kun i den seneste tid, har jeg følt at jeg stod mere i stampe, end jeg måske gjorde? Det er særligt øjenøvelserne med udad-drejning i 3D, der ”trækker” tænder ud på en anderledes måde. Men i lyset af, at jeg startede med dem op til ferieperioden, er det jo forståeligt. Det har også været i forhold til kolonnehop, huske ord og farvekort. Der følte jeg, at jeg havde ”ramt” muren. Og så er jeg ikke så god til at give fortabt.

Alt i alt har jeg været glad for at komme til øjentræning og vil ikke tøve med at anbefale dig til andre.

Kh Lene